আইপিএলে বলে পালিশ করা যাবে থুতু দিয়ে!

ওয়েব ডেস্ক: করোনার সময়ে যে নিষেধাজ্ঞা আরোপ করা হয়েছিল তা আইপিএল ২০২৫-এর আগে তুলে নিল বিসিসিআই। এবারের আইপিএলে বল পালিশ করতে মুখের লালা ব্যবহার করতে পারবেন বোলাররা৷ অতিমারির সময় থুতু বা লালা ব্যবহার নিষিদ্ধ করেছিল আইসিসি। আন্তর্জাতিক ক্রিকেটে এখনও সেই নিয়মই বহাল রয়েছে, তবে আইপিএলে নিষেধাজ্ঞা তুলে দিল বিসিসিআই।

ভারতীয় ক্রিকেট বোর্ডের এক আধিকারিক বললেন, “বিভিন্ন বিষয়ে অধিনায়কদের মতামত জানতে চাওয়া হয়েছিল, বলে লালা ব্যবহারে নিষেধাজ্ঞা তুলে নেওয়া ছিল তার মধ্যে একটি। কেউ আপত্তি জানায়নি তাই সর্বসম্মতিক্রমে সিদ্ধান্ত নেওয়া হয়েছে। যেহেতু এটি বিসিসিআইয়ের ঘরোয়া টুর্নামেন্ট তাই আইসিসির গাইডলাইন মেনে চলার কোনও বাধ্যবাধকতা নেই।”

আরও পড়ুন: ফিরে এল নাইটদের ঐতিহ্যশালী কালো-সোনালি জার্সি!

এ মাসের গোড়াতেই লালা ব্যবহারে নিষেধাজ্ঞা তুলে নিতে আইসিসির কাছে আবেদন করেছিলেন ভারতীয় পেসার মহম্মদ শামি। ২০১১ সাল ওডিআই ক্রিকেটে দুই প্রান্ত থেকে দুটি বলে খেলা হচ্ছে। ফলে সেগুলো বেশি পুরনো হতে পারে না। তার উপর লালা ব্যবহার নিষিদ্ধ হওয়ায় বল ঠিকমতো পালিশ করা যাচ্ছে না। চ্যাম্পিয়ন্স ট্রফি চলাকালীন শামি বলেন, “আমরা রিভার্স সুইং করার চেষ্টা করছি কিন্তু লালা ব্যবহারের সুযোগ পাচ্ছি না।”
প্রসঙ্গত, ক্রিকেটের যে কোনও ফর্ম্যাটে ফিল্ডিং করা দল বলের একটা নির্দিষ্ট দিক পালিশ করতে থাকে এবং অন্য দিকটা নোংরা, এবড়োখেবড়ো হতে দেয়। প্রথাগতভাবেই থুতু বা লালা দিয়ে, কাপড়ে ঘষে একটা দিক চকচকে রাখার চেষ্টা হয়। একটা সময় দুই দিকের তারতম্যের জন্য বল রিভার্স সুইং করে যা ব্যাটারদের সমস্যায় ফেলে। করোনার সময় থেকে লালা, থুতু ব্যবহার বন্ধ হয়ে যায়। বোলারদের ভরসা হয়ে ওঠে শুধু ঘাম। কিন্তু ঘাম লালার মতো আঠালো নয় ফলে তার কার্যকারিতাও খুব কম।